Meie soovitus on rääkida sellest teemast siis, kui noortel küsimused tekivad. Esimesed küsimused aga tekivad ju niipea, kui sõnad ja laused suhu saavad. Väiksematel lihtsamad, suurematel keerulisemad küsimused ning küsimuse ja vanuse kohaselt tuleb neile ka vastata. Väiksematele lastele tuleks rääkida lilledest ja loomadest, selgitades, kuidas looduses asjad toimivad. Nii tehakse näiteks Rootsi lasteaedades. Minu alla 3aastane poeg küsis ühel päeval minu raseda töökaaslase kohta, miks tädil pall kõhus on. Siis sai seletatud, et tal on seal väike tita. Uus küsimus tuli, et kas ta sõi tita ära.